
LIETUVOS RESPUBLIKOS SEIMAS

STATUTAS
DĖL LIETUVOS RESPUBLIKOS SEIMO STATUTO NR. I-399 200 STRAIPSNIO PAKEITIMO

2025 m.                                          d.
Vilnius


1 straipsnis. 200 straipsnio pakeitimas
Pakeisti 200 straipsnį ir jį išdėstyti taip:
„200 straipsnis. Kandidatų į skiriamas pareigas pristatymas 
1. Seimo nutarimų dėl siūlomų kandidatų paskyrimo Lietuvos Respublikos Konstitucinio Teismo teisėjais projektai Seimo posėdžių sekretoriate registruojami ne vėliau kaip prieš šešis mėnesius iki Konstitucinio Teismo teisėjų kadencijos pabaigos.
2. Jeigu šio statuto 202 straipsnio nustatyta tvarka apsvarsčius kandidatūrą į Konstitucinio Teismo teisėjus teisėjas nepaskiriamas, naujas Seimo nutarimo dėl siūlomo kandidato paskyrimo Lietuvos Respublikos Konstitucinio Teismo teisėju projektas Seimo posėdžių sekretoriate turi būti įregistruotas ne vėliau kaip per dvi savaites nuo tokio sprendimo priėmimo dienos.
3. Kandidatai į Konstitucinio Teismo teisėjus Seimo posėdyje pristatomi ne vėliau kaip per dvi savaites nuo atitinkamų Seimo nutarimų projektų įregistravimo Seimo posėdžių sekretoriate dienos. 
4. Apie Konstitucinio Teismo ir Aukščiausiojo Teismo teisėjų kandidatūras turi būti paskelbta Seimo interneto svetainėje ne vėliau kaip prieš 10 dienų iki kandidatų pristatymo Seimo posėdyje.
5. Kandidatų biografijų duomenys iki pristatymo Seimo posėdyje turi būti pateikti Seimo nariams.
6. Kandidatus į Seimo skiriamas pareigas ar pareigas, į kurias skiriant reikia Seimo pritarimo, Seimo posėdyje pristato asmuo, teikiantis tas kandidatūras ar kolegialios institucijos (in corpore) sudėtį.
7. Seimo posėdyje kandidatui pristatyti skiriama iki 10 minučių, o kolegialios institucijos nariams pristatyti – iki 20 minučių.
8. Kandidatai, įskaitant kolegialių institucijų (in corpore) narius, turi dalyvauti Seimo posėdyje, kuriame jie pristatomi.
9. Kandidatams į Konstitucinio Teismo ir Aukščiausiojo Teismo teisėjus, taip pat kandidatams į valstybės institucijų vadovų pareigas Seimo posėdyje po pristatymo suteikiamas žodis (iki 10 minučių).
10. Kandidatai turi atsakyti į Seimo narių klausimus: iki 15 minučių skiriama kiekvienam kandidatui į Konstitucinio Teismo ir Aukščiausiojo Teismo teisėjus, taip pat kiekvienam kitam kandidatui ir iki 30 minučių – visiems kandidatams į kolegialias institucijas.“


Seimo Pirmininkas
